Premierul Dacian Cioloș se deplasează fără coloană oficială și fără girofaruri, iar unii miniștri vin la muncă cu metroul, scrie pe Facebook șeful Corpului de Control al primului-ministru, Valentin Mircea, care a anunțat că renunță la autoturismul de serviciu și se va deplasa la serviciu cu bicicleta, cu metroul sau cu Uber.

El spune că în instituțiile publice există „o mulțime de șefi și șefuleți care nu renunță la auto de serviciu”.

„Nu vreau să mă laud și nu sunt singurul demnitar care nu uită că singura calitate care nu se pierde, cea de bază, este cea de cetățean. Sunt miniștri și alți demintari care aleargă la maraton - Dragoș Pîslaru, Raluca Prună, Adrian Curaj, Dragoș Doros, Claudiu Vrînceanu, etc - și sunt miniștri în actualul guvern care merg cu metroul și la film cu copii - Raluca Pruna, Violeta Alexandru și alții. Chiar și primul ministru Dacian Ciolos merge fără coloană și fără girofaruri. Aceasta este normalitatea și nimic altceva”, scrie Valentin Mircea.



Șeful Corpului de Control al premierului spune că ceea ce l-a determinat să renunțe la mașina de serviciu este rezultatul unui control efectuat la Sucursala transporturi auto a RAAPPS, care pune la dispoziție autoturisme pentru guvern, „la prețuri foarte mari și fără licitație”.

„Moda 1 demnitar = 1 mașină de serviciu, cu tot cu șofer, drenează sume imense din banii de la buget în fiecare lună. Sunt instituții care nu au hârtie pentru imprimantă, dar au o mulțime de șefi și șefuleți care nu renunță la auto de serviciu, care este considerată un adevărat drept, iar renunțarea la aceasta este un tabu. Măcar în mediul privat, punerea la dispoziție a unui autoturism poate fi supusă impozitării, dacă persoana îl folosește pentru transportul spre birou și spre casă”, comentează Valentin Mircea.

În opinia lui, scene ca aceea cu David Cameron sau primarul Londrei in metrou „ni se par PR, dar nu sunt chiar așa”. „La Bruxelles și la Paris, unde sunt amenințări teroriste reale, secretarii de stat și directorii merg cu metroul și doar miniștrii/comisarii merg cu autoturism de serviciu. Securitatea o asigură - doar pentru anumiți demnitari - SPP. Restul este risipă”, arată șeful Corpului de Control.

La sfârșitul lunii ianuarie, premierul Cioloș a declarat, răspunzând la o întrebare din partea presei, că nu folosește poliție în trafic și preferă să se trezească cu 10-15 minute mai devreme pentru a ajunge la timp la birou.

Minstrul Justiției, Raluca Prună, a povestit recent pe Facebook că într-o seară, puțin după ora 22:00, la metrou la Piața Victoriei nu a mai găsit casa de bilete deschisă, iar paznicul a invitat-o să sară turnichetul.